REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/578-15

28. decembar 2015. godine

B e o g r a d

ZAPISNIK

83. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 28. DECEMBRA 2015. GODINE

 Sednica je počela u 09,35 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Radmilo Kostić, Dušica Nikolić, Miloš Tošanić, Olivera Pešić, Momo Čolaković, Suzana Šarac i Dejan Radenković.

 Sednici su prisustvovali zamenici članova Odbora: Goran Mladenović, zamenik Gorana Kovačevića, Dalibor Radičević, zamenik Dragoljuba Zindovića, Zoran Bojanić, zamenik Nikole Jolovića i Vladimir Marinković, zamenik Milorada Mijatovića.

 Sednici nisu prisustvovali članovi Odbora: Ivan Jovanović, Đorđe Stojšić, Vojislav Vujić, Zoltan Pek i Žika Gojković, niti njihovi zamenici.

 Na poziv predsednika Odbora, sednici je prisustvovao predsednik Državne revizorske institucije, Radoslav Sretenović, sa saradnicima.

 Na predlog predsednika, Odbor je jednoglasno utvrdio sledeći

D n e v n i r e d:

- Usvajanje zapisnika 81. i 82. sednice Odbora -

 1. Predstavljanje nalaza iz Izveštaja o revizijama, koje je Državna revizorska institucija sprovela tokom 2015. godine.

 Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 81. i 82. sednice Odbora.

 **Prva tačka dnevnog reda**: Predstavljanje nalaza iz Izveštaja o revizijama, koje je Državna revizorska institucija sprovela tokom 2015. godine.

 Radoslav Sretenović, predsednik Državne revizorske institucije, predstavio je članovima i zamenicima članova, nalaze iz Izveštaja o revizijama koje je Institucija sprovela tokom 2015. godine. U izveštajno periodu Institucija je objavila 174 izveštaja o reviziji, od čega 80 izveštaja o reviziji finansijskih izveštaja i pravilnosti poslovanja, 78 izveštaja o reviziji sastavnih delova finansijskih izveštaja, 15 izveštaja o reviziji odazivnih izveštaja i jedan izveštaj o reviziji svrsishodnosti poslovanja (raspolaganje nepokretnostima u svojini Republike Srbije). Revizijom su bili obuhvaćeni Završni račun budžeta Republike Srbije, 14 direktnih korisnika sredstava budžeta Republike Srbije, pet indirektnih korisnika sredstava budžeta Republike Srbije, 108 korisnika sredstava budžeta lokalnih vlasti, četiri organizacija obaveznog socijalnog osiguranja, devet korisnika sredstava Republičkog fonda za zdravstveno osiguranje, 27 javnih preduzeća, Narodna banka Srbije, dva ostala korisnika javnih sredstava i tri političke partije (Srpske napredne stranke, Socijalističke partije Srbije i Demokratske stranke). U nastavku izlaganja, naveo je da su revizijama sprovedenim u 2015. godini obuhvaćeni podaci iz finansijskih izveštaja koji se odnose na prihode i primanja u iznosu od 2.638,7 milijardi dinara, rashode i izdatke u iznosu od 1.979,0 milijardi dinara, nefinansijsku imovinu u iznosu od 793,0 milijardi dinara, finansijsku imovinu u iznosu od 3.286,5 milijardi dinara i obaveze u iznosu od 3.720,0 milijardi dinara. Takođe, u postupku revizije Institucija je vršila i ispitivanje funkcionisanja sistema finansijskog upravljanja i kontrole i uspostavljanja interne revizije, dok je u okviru revizije preuzimanja obaveza i izvršavanja rashoda i izdataka, vršila i proveru primene propisa koji ih uređuju.

 U pogledu broja izraženih mišljenja, Institucija je u izveštajnom periodu izrazila 23 pozitivna mišljenja o finansijskim izveštajima; devet mišljenja o pravilnosti poslovanja; 130 mišljenja sa rezervom o finansijskim izveštajima; 147 mišljenja o pravilnosti poslovanja; dva negativna mišljenja o finansijskim izveštajima; jedno mišljenje o pravilnosti poslovanja; i jedno uzdržavajuće mišljenje o finansijskim izveštajima i pravilnosti poslovanja.

 Na osnovu ispitivanja funkcionisanja sistema internih kontrola kod većine subjekata, Institucija je u izveštajnom periodu utvrdila postojanje određenih nedostataka kod uspostavljanja kontrolnog okruženja, kontrolnih aktivnosti i postupaka, zatim nedostatke u procesu informisanja i komunikacije i nedostatke u delu koji obuhvata praćenje i procenu sistema, kao i nedostatke u upravljanju rizicima. Predsednik Institucije je posebno skrenuo pažnju da u oblasti utvrđivanja obaveza i naplate javnih prihoda koji su u nadležnosti Poreske uprave i Uprave carina, nijedna od ovih uprava nije uspostavila jedinstven informacioni sistem, da Poreska uprava nije uspostavila poresko računovodstvo, kao i da Uprava carina ne vodi poslovne knjige po sistemu dvojnog knjigovodstva, zbog čega je iskazan nerealan dug poreskih i carinskih dužnika u iznosu od najmanje 22,1 milijarde dinara (Poreska uprava 21,8 milijardi dinara i Uprava carine 0,3 milijardi dinara).

 U nastavku izlaganja, on je naveo i da su: kod 42 subjekta revizije utvrđene nepravilnosti u oblasti pripreme i donošenja budžeta/finansijskog plana u ukupnom iznosu od 586,5 miliona dinara (najznačajnije nepravilnosti utvrđene su kod lokalnih vlasti i zdravstvenih ustanova); u oblasti prihoda i primanja utvrđene su nepravilnosti kod više subjekata revizije u ukupnom iznosu od 6,8 milijardi dinara; u oblasti rashoda za zaposlene utvrđene nepravilnosti u iznosu od 2 milijarde dinara ili (isplate plate zaposlenima koji nisu ispunjavali propisane uslove za obavljanje poslova radnog mesta na kojima su radili; isplate plata bez evidencije prisustva na radu; veći broj zaposlenih od propisanog kod lokalnih vlasti i zdravstvenih ustanova za 564 lica itd.);

 Takođe, revizijom su bile obuhvaćene i javne nabavke u ukupnom iznosu od 52 milijarde dinara, te su utvrđene određene nepravilnosti u ukupnom iznosu od 14,5 milijardi dinara (zaključeni ugovori bez sprovedenih postupaka javnih nabavki; nepravilnosti u vezi sa konkursnom dokumentacijom; nepravilnosti iz oblasti dodele, zaključivanja i izmene ugovora; izvršene nabavke po kojima su uočene nepravilnosti u postupcima oglašavanja nabavki; zaključeni ugovori primenom pregovaračkog postupaka bez ispunjenja uslova propisanih zakonom; zaključeni ugovori sprovođenjem neodgovarajućih postupaka javnih nabavki; nepravilnosti u vezi sa uslovima o pokretanju postupaka javnih nabavki; utvrđene nepravilnosti javnih nabavki iz ranijih godina itd).

 U izveštajnom periodu Institucija je subjektima revizije dala ukupno 1.686 preporuka, radi otklanjanja nepravilnosti i unapređenja usklađenosti poslovanja sa zakonima i propisima. Najviše preporuka dato je u oblasti rashoda i izdataka (408), sistema finansijskog upravljanja (350) i finansijske imovine (176). Značajan broj preopruka dat je i za oblasti nefinansijske imovine (167) i prihoda i primanja (138).

 Predsednik Institucije posebno je ukazao i na: problem neusaglašenosti pojedinih propisa (neusaglašenost zakona kojima su uređene određene vrste naknada i prihoda od davanja u zakup poslovnog prostora sa Zakonom o budžetskom sistemu i neusaglašenost zakona i podzakonskih akata u oblasti zdravstvenog osiguranja i zdravstvene zaštite); postojanje odredbi zakona koje mogu da proizvedu negativne posledice (npr. Zakona o stečaju u delu ograničenja dospelosti naplate potraživanja; Zakona o PDV-u u delu uređivanja prava na odbitak prethodnog poreza obveznika; Zakona o penzijskom i invalidskom osiguranju u delu koji se odnosi na ponavljanje postupka; Zakona o porezu na dohodak građana u delu oslobađanja plaćanja poreza za naknade za vreme nezaposlenosti); oblasti koje postojeći propisi ne uređuju (pitanje sprovođenja javnih nabavki u periodima privremenog finansiranja; pojedinih pitanja u oblasti obrazovanja, kulture, zdravstvenog osiguranja i zdravstvene zaštite; pitanja dodatnih koeficijenata u organima gradskih opština; pitanje uključenja dinarskih posebnih namenskih podračuna), kao i na činjenicu da još uvek nisu doneti zakonski i podzakonski propisi kojima bi se uredila određena pitanja (propis kojim se uređuje zdravstveno osiguranje vojnih osiguranika; propis za utvrđivanje naknada za postavljanje plutajućih objekata; podzakonski akt kojim se uređuje zasnivanjem radnog odnosa na neodređeno vreme u ustanovama kulture; propis za utvrđivanje metodologije za određivanje troškova obrade krvi i komponenata krvi).

 U diskusiji povodom ove tačke dnevnog reda učestvovali su Vladimir Marinković, Momo Čolaković, Veroljub Arsić i Radoslav Sretenović.

\* \* \*

Sednica je završena u 10,20 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić